DIRECTIVA 2008/12/CE A PARLAMENTULUI EUROPEAN ȘI A CONSILIULUI
din 11 martie 2008
de modificare a Directivei 2006/66/CE privind bateriile și acumulatorii și deșeurile de baterii și acumulatori, în ceea ce privește competențele de executare conferite Comisiei
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 175 alineatul (1),
având în vedere propunerea Comisiei,
având în vedere avizul Comitetului Economic și Social European (1),
după consultarea Comitetului Regiunilor,
hotărând în conformitate cu procedura prevăzută la articolul 251 din tratat (2),
întrucât:
(1)
Directiva 2006/66/CE a Parlamentului European și a Consiliului (3) prevede adoptarea anumitor măsuri în conformitate cu Decizia 1999/468/CE a Consiliului din 28 iunie 1999 de stabilire a normelor privind exercitarea competențelor de executare conferite Comisiei (4).
(2)
Decizia 1999/468/CE a fost modificată prin Decizia 2006/512/CE, care a introdus procedura de reglementare cu control pentru adoptarea măsurilor cu un domeniu de aplicare general și destinate să modifice elemente neesențiale ale unui act de bază adoptat în conformitate cu procedura menționată la articolul 251 din tratat, printre altele prin eliminarea unora dintre aceste elemente sau prin completarea actului cu noi elemente neesențiale.
(3)
În conformitate cu declarația Parlamentului European, a Consiliului și a Comisiei (5) cu privire la Decizia 2006/512/CE, pentru ca procedură de reglementare cu control să fie aplicabilă actelor adoptate în conformitate cu procedura prevăzută la articolul 251 din tratat, care sunt deja în vigoare, aceste acte trebuie să fie adaptate în conformitate cu procedurile aplicabile.
(4)
Comisia ar trebui să fie împuternicită să adapteze anexa III și să adopte și să revizuiască norme detaliate, pentru exporturi și pentru etichetarea de baterii și acumulatori. Deoarece măsurile respective au un domeniu general de aplicare și sunt destinate să modifice elemente neesențiale din Directiva 2006/66/CE printre altele prin completarea acesteia cu noi elemente neesențiale, acestea trebuie adoptate în conformitate cu procedura de reglementare cu control prevăzută la articolul 5a din Decizia 1999/468/CE.
(5)
Prin urmare, Directiva 2006/66/CE ar trebui modificată în consecință.
(6)
Deoarece modificările aduse Directivei 2006/66/CE prin prezenta directivă sunt de natură tehnică, și privesc doar procedura comitetului, acestea nu necesită transpunerea de către statele membre. Prin urmare, nu este necesar să se prevadă dispoziții în acest sens,
ADOPTĂ PREZENTA DIRECTIVĂ:
Articolul 1
Modificări
Directiva 2006/66/CE se modifică după cum urmează:
1.
La articolul 10, alineatul (4) se înlocuiește cu textul următor:
„(4) Pot fi elaborate măsuri tranzitorii în conformitate cu procedura de reglementare menționată la articolul 24 alineatul (2) pentru a face față dificultăților cu care se confruntă un stat membru în îndeplinirea cerințelor de la alineatul (2) ca rezultat al circumstanțelor naționale specifice.
Se stabilește o metodologie comună pentru calcularea vânzărilor anuale de baterii și acumulatori portabili către utilizatorii finali până la 26 septembrie 2007. Măsura respectivă, care vizează modificarea elementelor neesențiale din prezenta directivă prin completarea acesteia, se adoptă în conformitate cu procedura de reglementare cu control menționată la articolul 24 alineatul (3).”
2.
La articolul 12 alineatul (6), prima teză se înlocuiește cu textul următor:
„(6) Anexa III poate fi adaptată sau completată pentru a lua în considerare progresul tehnic sau științific. Măsurile respective, destinate să modifice elemente neesențiale din prezenta directivă, printre altele prin completarea acesteia, se adoptă în conformitate cu procedura de reglementare cu control menționată la articolul 24 alineatul (3).”
3.
La articolul 15, alineatul (3) se înlocuiește cu textul următor:
„(3) Se stabilesc norme detaliate de aplicare a prezentului articol, în special criterii de evaluare a condițiilor echivalente menționate la alineatul (2). Măsurile respective, destinate să modifice elemente neesențiale din prezenta directivă prin completarea acesteia, se adoptă în conformitate cu procedura de reglementare cu control menționată la articolul 24 alineatul (3).”
4.
Articolul 17 se înlocuiește cu textul următor:
„Articolul 17
Înregistrare
Statele membre se asigură că fiecare producător este înregistrat. Înregistrarea se supune acelorași cerințe procedurale în fiecare stat membru. Cerințele respective privind înregistrarea, care vizează modificarea elementelor neesențiale din prezenta directivă prin completarea acesteia, se stabilesc în conformitate cu procedura de reglementare cu control menționată la articolul 24 alineatul (3).”
5.
Articolul 21 se modifică după cum urmează:
(a)
alineatul (2) se înlocuiește cu textul următor:
„(2) Statele membre se asigură că, până la 26 septembrie 2009, capacitatea tuturor bateriilor și acumulatorilor portabili și auto este indicată pe acestea în mod vizibil, lizibil și de neșters. Se stabilesc norme detaliate de aplicare a prezentei cerințe, inclusiv metode armonizate pentru determinarea capacității și a utilizării adecvate, până la 26 martie 2009. Măsurile respective, destinate să modifice elemente neesențiale din prezenta directivă prin completarea acesteia, se adoptă în conformitate cu procedura de reglementare cu control menționată la articolul 24 alineatul (3).”;
(b)
alineatul (7) se înlocuiește cu textul următor:
„(7) Se pot acorda derogări de la cerințele de etichetare prevăzute de prezentul articol. Măsurile respective, destinate să modifice elemente neesențiale din prezenta directivă prin completarea acesteia, se adoptă în conformitate cu procedura de reglementare cu control menționată la articolul 24 alineatul (3).”
6.
La articolul 24, alineatul (3) se înlocuiește cu textul următor:
„(3) Atunci când se face trimitere la prezentul alineat, se aplică articolul 5a alineatele (1)-(4) și articolul 7 din Decizia 1999/468/CE, având în vedere dispozițiile articolului 8.”
Articolul 2
Intrarea în vigoare
Prezenta directivă intră în vigoare la data publicării în Jurnalul Oficial al Uniunii Europene.
Articolul 3
Destinatari
Prezenta directivă se adresează statelor membre.
Adoptată la Strasbourg, 11 martie 2008.